**Javni konkurs - „On-grid i Off-grid fotonaponski sistemi“**

Fond za zaštitu životne sredine Crne Gore (Eko fond) objavio je u ponedjeljak 20. decembra 2021. godine:

**Javni konkurs za dodjelu subvencija za realizaciju projekta korišćenja obnovljivih izvora energije - za proizvodnju električne energije za sopstvene potrebe u mrežnom ili samostalnom radu „On-grid i Off-grid fotonaponski sistemi“**

**Rok** **za podnošenje prijava** je 60 kalendarskih dana od dana objavljivanja Javnog konkursa, odnosno do 15:00h u prostorijama Eko fonda, zaključno sa danom 17.02.2022.godine.  
  
**Raspoloživa sredstva** po ovom Javnom konkursu iznose 190.000,00 €, od čega 150.000,00 € je namijenjeno za on-grid sisteme, dok 40.000,00 € je namijenjeno za off-grid sisteme.

**Maksimalni iznos sredstava podrške**

**On-grid sistem**: Maksimalni iznos sredstava podrške koje korisnik može ostvariti za nabavku i instalaciju fotonaponskih sistema iznosi 40% prihvatljivih troškova, odnosno maksimalno do **25.000,00 €,** u koji iznos mora biti uključen PDV.

**Off-grid sistem**: Maksimalni iznos sredstava podrške koje korisnik može ostvariti za nabavku i instalaciju fotonaponskih sistema iznosi 40% prihvatljivih troškova, odnosno maksimalno do **5.000,00 €,** u koji iznos mora biti uključen PDV.

**Pravo na sredstva Fonda mogu ostvariti:**

* mikro, mala i srednja preduzeća
* preduzetnici
* sva fizička lica koja su registrovana kod nadležnih organa za obavljanje samostalne djelatnosti i po tom osnovu ostvaruju prihode.

**Uslovi koje korisnici sredstava moraju ispuniti:**

**A) Opšti uslovi koje korisnik sredstava mora ispuniti za on-grid sisteme:**

* Objekat izgrađen na osnovu odgovarajućeg akta u skladu sa Zakonom o planiranju prostora i izgradnji objekata („Službeni list Crne Gore“ br. 064/17 od 06.10.2017, 044/18 od 06.07.2018, 063/18 od 28.09.2018, 011/19 od 19.02.2019 i 082/20 od 06.08.2020) i svaki drugi koji je navedenim ili posebnim zakonom s njim izjednačen;
* Objekat koji nije dograđivan ili mijenjan u odnosu na akt koji dokazuje njegovu zakonitost;
* Fotonaponski paneli za proizvodnju električne energije iz obnovljivih izvora, snage do 10 kW, na krovu osnovnog odnosno drugog pomoćnog objekta, u smislu Zakona o planiranju prostora i izgradnji objekata su pomoćni objekti;
* Postojeće brojilo za obračun električne energije vodi se na istog investitora fotonaponskog sistema odnosno vlasnika objekta;
* Objekti na kojima je pokrenut postupak legalizacije ne mogu biti predmet finansiranja sve do pravnog okončanja postupka;
* Podnosilac prijave ne može biti osnivač preduzetnik i/ili osnivač koji ima udjele u drugom pravnom licu kome je prethodno odobrena subvencija ovim Javim konkursom;
* Zakupac objekta ne može ostvariti pravo na odobrenu subvenciju ovim Javim konkursom;
* Podnosilac prijave ne može ostvariti pravo na subvenciju za nabavku i instalaciju off-grid sistema ovim Javnim konkursom.
* Podnosilac prijave ne može ostvariti pravo na subvenciju za nabavku i instalaciju on-grid sistema ovim Javnim konkursom ukoliko je ostvario pravo na dodjelu subvencije na istom objektu u okviru drugih programa i projekata u 2022. godini.

**Opšti uslovi koje korisnik sredstava mora ispuniti za off-grid sistem:**

* Proizvodnja električne energije za sopstvene potrebe u mjestima gdje nije dostupna distributivna mreža;
* Objekat koji nije dograđivan ili mijenjan u odnosu na akt koji dokazuje njegovu zakonitost;
* Objekti na kojima je pokrenut postupak legalizacije ne mogu biti predmet finansiranja sve do pravnog okončanja postupka;
* Podnosilac prijave ne može ostvariti pravo na subvenciju za nabavku i instalaciju on-grid sistema ovim Javnim konkursom.

Kompletna dokumentacija dostupna je na linku:  
  
<https://www.eko-fond.me/me/javni-konkursi/javni-pozivi/>

Dodatne informacije mogu se dobiti putem telefona: +382 20 262 933 ili na adresu: [info@eko-fond.me](mailto:info@eko-fond.me)